เตือนเกษตรกร อย่าตกเป็นเหยื่อการตลาด ลด แลก แจก แถมสารเคมีอันตรายทางการเกษตร
เตือนเกษตรกร อย่าตกเป็นเหยื่อการตลาด ลด แลก แจก แถมสารเคมีอันตรายทางการเกษตร นพ.ธีรวัฒน์ เหมะจุฑา ที่ปรึกษารัฐมนตรีว่าการกระทรวงสาธารณสุข หนึ่งในกรรมาธิการวิสามัญพิจารณาแนวทางการควบคุมและใช้สารเคมี สภาผู้แทนราษฎร กล่าวว่า ขณะนี้พบว่าเริ่มมีผู้ประกอบการขายสารเคมีทางการเกษตร พยายามล้างสต๊อกสารเคมีที่สั่งซื้อไว้ โดยจัดโปรโมชั่นต่างๆ จูงใจให้เกษตรกรซื้อเพื่อกักตุนไว้ใช้ โดยขอเตือนเกษตรกรอย่างหลงเชื่อซื้อมาเด็ดขาด เพราะหากคณะกรรมการวัตถุอันตรายมีมติให้ยกเลิกใช้สารพิษเคมีพาราควอต คลอร์ไพริฟอส และไกลโฟเซต ตามข้อเสนอของคณะกรรมการวิสามัญพิจารณาศึกษาแนวทางการควบคุมการใช้สสารเคมี ให้มีผลในวันที่ 1 ธันวาคมนี้ เกษตรกรจะไม่สามารถครอบครองสารเคมีดังกล่าว ต้องส่งคืนทางการเท่านั้นโดยไม่ได้รับเงินชดเชยใดๆนพ.ธีรวัฒน์ เหมะจุฑา กล่าวด้วยว่าไม่เฉพาะสารเคมีทางการเกษตร 3 ตัวนี้เท่านั้น ที่พบก่อปัญหาสุขภาพ แต่ยังพบสารเคมีอีกนับ 100 ตัว อย่างไรก็ตามแม้จะยังไม่มีมติยกเลิกการใช้สารเคมีทางการเกษตรทั้งหมด แต่เกษตรกรและประชาชนควรตื่นตัวในเรื่องนี้ เนื่องจากขณะนี้มีข้อมูลชัดแล้วว่าสารเคมีทางการเกษตรเป็นตัวทำให้เกิดการเจ็บป่วยเพิ่มขึ้น ที่ชัดเจนและน่าห่วงที่สุดคือสารพาราควอต ข้อมูลทางวิชาการทั้งในประเทศและต่างประเทศรายงานสอดคล้องกันว่า หญิงตั้งครรภ์ทั้งในพื้นที่และนอกพื้นที่เกษตรต่างได้รับสารพาราควอต แม้ในปริมาณที่ต่างกันแต่สารเคมีนี้มีผลต่อทารกในครรภ์ กระทบต่อพัฒนาการด้านร่างกายและทำให้สเปิร์ม รวมถึงฮอร์โมนเพศชายลดลง